
কাঠামোগত স্থানীয় সরকারব্যবস্থা আমাদের দেশে ব্রিটিশ শাসনামল থেকে বিদ্যমান। কিন্তু স্থানীয় সরকার কাঠামোর মাধ্যমে স্থানীয়ভাবে শাসন করার ব্যবস্থা বরাবরই থেকেছে উপেক্ষিত। এর পেছনে রয়েছে কেন্দ্রীয়ভাবে নিয়ন্ত্রিত রাজনৈতিক বা অরাজনৈতিক সরকারগুলোর শাসক ও প্রশাসকদের নিজ অধীনে ক্ষমতা কুক্ষিগত করে রাখার অভিলাষ। ফলস্বরূপ, প্রতিনিয়ত বাধাগ্রস্ত হচ্ছে দেশের কাঙ্ক্ষিত উন্নয়ন, ব্যর্থ হচ্ছি আমরা সহস্রাব্দের উন্নয়নের লক্ষ্যমাত্রা অর্জন করতে। লেখক মো. রফিকুল ইসলাম তালুকদার তাঁর 'স্থানীয় শাসনের রাজনীতি' নামক বইটিতে যথার্থই তুলে ধরেছেন যে শাসক ও প্রশাসকগোষ্ঠীর এই অভিলাষের পেছনে রয়েছে কয়েকটি সুনির্দিষ্ট কারণ : ১. আইনসভার সদস্যরা চান তাঁদের অনুগতদের মাধ্যমে স্থানীয় শাসন পরিচালনা, যাতে করে স্থানীয় জনগণের ওপর তাঁদের পূর্ণ কর্তৃত্ব বহাল থাকে এবং স্থানীয় প্রতিনিধিদের মাধ্যমে তাঁরা যে সুবিধা ভোগ করেন তা যেন জনগণের অলক্ষ্যে থাকে। ২. আমলাতন্ত্রকে ঔপনিবেশিক স্টাইলে জিইয়ে রাখা, যাতে স্থানীয়ভাবে নির্বাচিত জনপ্রতিনিধিদের দ্বারা প্রশাসকদের ক্ষমতা খর্ব না হয়। ৩. জনগণের কাছ থেকে শাসক ও প্রশাসকদের জবাবদিহির ঊধ্রেব রাখা। এই অভিলাষ চরিতার্থ করার জন্য শাসক ও প্রশাসকরা বরাবরই বাধা হয়ে দাঁড়িয়েছেন কেন্দ্রীয় শাসন থেকে স্থানীয় শাসনের বিকেন্দ্রীকরণের পথে। তালুকদার তাঁর গবেষণাধর্মী এই বইয়ে যেটা ব্যাখ্যা করেছেন, কেন্দ্রীয় রাজনীতির স্থানীয় শাসনের প্রতি রাজনৈতিক দর্শন অনুসন্ধানের মাধ্যমে। এই অনুসন্ধান ও তার ফলাফল ব্যক্ত করতে গিয়ে তিনি বইটিকে চারটি অধ্যায়ে বিভক্ত করেছেন : প্রথম অধ্যায়ে ভূমিকা দিয়ে গবেষণার তথ্য সংগ্রহের পদ্ধতি সম্পর্কে আলোকপাত করা হয়। দ্বিতীয় অধ্যায়ে আছে তত্ত্বীয় বিশ্লেষণ, যেখানে তিনি বিকেন্দ্রীকরণ, স্থানীয় সরকার ও স্থানীয় শাসন সম্পর্কে ধারণা দেওয়ার চেষ্টা করেন। তৃতীয় অধ্যায়ে তিনি গবেষণার মূল প্রতিপাদ্য বিষয় তুলে ধরেন তিনটি ধাপে-স্থানীয় শাসনের সাংবিধানিক দর্শন ও আইনকানুন, স্থানীয় শাসনের রাজনৈতিক দর্শন ও স্থানীয় শাসনের ক্ষমতার ভারসাম্য ও চ্যালেঞ্জসমূহ। চতুর্থ অধ্যায়ে আছে উপসংহার, যেখানে তিনি আমাদের স্থানীয় শাসনের মৌলিক সমস্যাগুলো ও সম্ভাবনার দিকগুলো বর্ণনা করেন।
তালুকদারের এই গবেষণায় একটি বিষয় স্পষ্ট : কোনো শাসনামলেই স্থানীয় শাসনের গণতান্ত্রিক, অর্থনৈতিক ও প্রশাসনিক বিকেন্দ্রীকরণের পক্ষে কার্যকরী পদক্ষেপ নেওয়া হয়নি। যাও বা কাগুজে কিছু উদ্যোগ নেওয়া হয়েছে, বাস্তবে তার বিকাশ ঘটেছে খুবই অল্প। বিকেন্দ্রীকরণকে ফোকাস দিতে গিয়ে তিনি শুরুতে (অধ্যায় ২) বিকেন্দ্রীকরণের তত্ত্বীয় বিশ্লেষণ করেছেন বিশদভাবে, যেটাকে পরে যুক্ত করেছেন স্থানীয় সরকার ও শাসনের আলোচনায়। সেই হিসেবে তাঁর এই কাজটিকে একটি পদ্ধতিগত গবেষণাকর্ম বলা যায়। তবে সামাজিক গবেষণাকর্মে প্রায়ই কিছু না কিছু ত্রুটি বা দুর্বলতা পরিলক্ষিত হয়। রফিকুল ইসলাম তালুকদারের এই গবেষণাভিত্তিক পুস্তিকায়ও এমন কিছু বিষয় উল্লেখ করা যেতে পারে, যেমন-তিনি গবেষণার পদ্ধতির ব্যাপারে খুবই সংক্ষিপ্ত আলোচনা টেনেছেন, যেটাকে কোনো রকম দায়সারা গোছের মনে হয়েছে। গবেষণার কোন পর্যায়ে তিনি কোন পদ্ধতি অবলম্বন করেছেন, তার একটু বিশদ বর্ণনা থাকলে ভালো হতো। সর্বশেষে মনে করি, এই পুস্তিকাটি স্থানীয় সরকার বা এর সম্পর্কিত বিষয় নিয়ে কাজ করা গবেষক, ছাত্র-শিক্ষক, নীতিনির্ধারক, রাজনীতিবিদ, স্থানীয় নির্বাচিত জনপ্রতিনিধি, প্রশাসক, উন্নয়নকর্মীসহ আরো অনেকের জন্য একটি উপযোগী বই হিসেবে কাজ করবে এবং দেশে স্থানীয় শাসনের ক্ষমতায়নের পথ আরো একধাপ এগিয়ে নিয়ে যাবে।

